**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 1002-79/2024-31310-18

Datum: 12. 2. 2024

Zadeva: Dogovor o uskladitvi vrednosti plačnih razredov plačne lestvice in datumu izplačila regresa za letni dopust v letu 2024 - Obvestilo

Obveščamo vas, da so Vlada Republike Slovenije (v nadaljevanju: vlada) in reprezentativni sindikati javnega sektorja podpisali Dogovor o uskladitvi vrednosti plačnih razredov plačne lestvice in datumu izplačila regresa za letni dopust v letu 2024 (v nadaljevanju: dogovor) in [Aneks h Kolektivni pogodbi za negospodarske dejavnosti v Republiki Sloveniji](https://www.uradni-list.si/glasilo-uradni-list-rs/vsebina/2022-01-3306/aneks-h-kolektivni-pogodbi-za-negospodarske-dejavnosti-v-republiki-sloveniji) (v nadaljevanju: Aneks h KPND) ter Aneks št. 14 h Kolektivni pogodbi za javni sektor (KPJS) (v nadaljevanju: Aneks št. 14 h KPJS), ki sta bila sklenjena za realizacijo Dogovora.

Dogovor in aneksa so bili objavljeni v Uradnem listu RS, št. 12, dne 9. 2. 2024.[[1]](#footnote-1)

Dogovor določa naslednje zaveze:

# **Uskladitev vrednosti plačnih razredov plačne lestvice**

Višina uskladitve vrednosti plačnih razredov plačne lestvice iz priloge 1 Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15,23/17 – ZDOdv, 67/17, 84/18, 204/21 in 139/22; v nadaljnjem besedilu: ZSPJS), nominalnih osnov in dodatkov, ki so določeni v nominalni vrednosti po Uredbi o plačah in drugih prejemkih javnih uslužbencev za delo v tujini ter Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami znaša 80 odstotkov rasti cen življenjskih potrebščin v obdobju december 2022 – december 2023. Uskladitev vrednosti plačnih razredov ter nominalnih osnov in dodatkov iz te točke se izvede 1. junija 2024.

Z uveljavitvijo ukrepa iz te točke dogovora je realizirana obveznost pogajanj o usklajevanju vrednosti plačnih razredov plačne lestvice iz 5. člena ZSPJS za leto 2024.

# **Izplačilo regresa za letni dopust za leto 2024**

Regres za letni dopust za leto 2024 se izplača ob izplačilu plače za februar 2024, vendar najkasneje do 14. marca 2024.

# **Premik datuma začetka izvajanja prenove plačnega sistema in odprave nesorazmerij v osnovnih plačah**

Začetek izvajanja prenove plačnega sistema in odprave nesorazmerij v osnovnih plačah iz 6. točke Dogovora o ukrepih na področju plač in drugih stroškov dela v javnem sektorju za leti 2022 in 2023 (Uradni list RS, št. 136/22) se premakne iz 1. januarja 2024 na datum, ki bo skupaj z dinamiko dogovorjen v okviru usklajevanja novega zakona, ki bo urejal plačni sistem javnega sektorja oziroma pogajanj o odpravi nesorazmerij v osnovnih plačah.

# **Zagotavljanje finančnih sredstev**

Vlada se zavezuje, da bo v okviru svojih pristojnosti in obstoječih sistemov financiranja zagotovila, da bodo za potrebe neposrednih in posrednih proračunskih uporabnikov sredstva za stroške dela, ki izvirajo iz tega dogovora in kolektivnih pogodb, katerih podpisnica je, upoštevana pri usklajevanju predlogov finančnih načrtov neposrednih uporabnikov in pri pripravi izhodišč za pripravo finančnih načrtov posrednih uporabnikov na prihodkovni in odhodkovni strani.

# **Uveljavitev dogovora**

Vsebina tega dogovora se uredi z aneksom h Kolektivni pogodbi za javni sektor, z aneksom h Kolektivni pogodbi za negospodarske dejavnosti v Republiki Sloveniji, spremembo priloge 1 ZSPJS, spremembo Uredbe o plačah in drugih prejemkih javnih uslužbencev za delo v tujini in spremembo Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami.

Rešitve, dogovorjene v tem dogovoru, se uveljavi pod pogojem, da podpisniki, ki podpišejo ta dogovor, podpišejo tudi Aneks h Kolektivni pogodbi za javni sektor.

# **Realizacija dogovora in plačilo stavke**

Sindikati, podpisniki tega dogovora, soglašajo, da do 13. septembra 2024 ne bodo sprožili nobenih stavkovnih aktivnosti v zvezi z vsebino tega dogovora.

Zaveza iz prejšnjega odstavka ne velja, če vlada za katero od skupin javnih uslužbencev ali funkcionarjev določi ali se dogovori za odpravo nesorazmerij v osnovnih plačah z učinkovanjem pred 13. septembrom 2024.

V primeru stavke, ki je posledica kršitve tega dogovora, stavkajočim za čas stavke pripada nadomestilo v višini plače, ki bi jo prejeli, če bi delali.

Sindikati, podpisniki tega dogovora, se zavezujejo, da ne bodo vložili pobude ali zahteve za referendum ali vodili oziroma podpirali referendumskih aktivnosti zoper spremembo ZSPJS, ki pomeni uresničitev tega dogovora, razen v primeru kršitve tega dogovora.

**V nadaljevanju podajamo podrobnejša pojasnila k posameznim točkam dogovora in aneksoma h KPJS in KPND:**

1. **Uskladitev vrednosti plačnih razredov plačne lestvice s 1. junijem 2024**

Skladno s petim odstavkom 5. člena ZSPJS se višina uskladitve vrednosti plačnih razredov za javne uslužbence določi s kolektivno pogodbo za javni sektor. Zaradi realizacije 1. točke dogovora bo pripravljena tudi novela Zakona o sistemu plač v javnem sektorju, saj se skladno s 5. členom ZSPJS višina uskladitve vrednosti plačnih razredov za funkcionarje določi s tem zakonom. Zaradi realizacije Dogovora bo spremenjena plačna lestvica, ki je določena v prilogi 1 zakona. Ko bo novela Zakona o sistemu plač v javnem sektorju objavljena v Uradnem listu RS, vas bomo o tem obvestili.

V Aneksu št. 14 h KPJS je skladno z dogovorom v 2. členu določeno, da višina uskladitve vrednosti plačnih razredov plačne lestvice za javne uslužbence znaša 3,36 odstotkov. V 5. členu pa je določeno, da ta aneks začne veljati 1. junija 2024.

Iz navedenega izhaja, da se pri plačah za junij 2024, ki bodo izplačane v mesecu juliju 2024, javnim uslužbencem izplača osnovna plača, ki je višja za 3,36 odstotkov.

V spodnji tabeli je prikazana plačna lestvica, v kateri so vrednosti plačnih razredov plačne lestvice višje za 3,36 odstotkov. Te vrednosti se bodo za javne uslužbence začele uporabljati pri plači za junij 2024 (od izplačila plač v juliju 2024 dalje):

|  |  |  |  |
| --- | --- | --- | --- |
| Plačni razred | Osnovna plača(v EUR) | Plačni razred | Osnovna plača(v EUR) |
| 1 | 475,66 | 34 | 1735,39 |
| 2 | 494,69 | 35 | 1804,80 |
| 3 | 514,46 | 36 | 1877,01 |
| 4 | 535,05 | 37 | 1952,08 |
| 5 | 556,45 | 38 | 2030,17 |
| 6 | 578,72 | 39 | 2111,39 |
| 7 | 601,84 | 40 | 2195,84 |
| 8 | 625,94 | 41 | 2283,67 |
| 9 | 650,98 | 42 | 2375,00 |
| 10 | 677,03 | 43 | 2470,01 |
| 11 | 704,10 | 44 | 2568,81 |
| 12 | 732,26 | 45 | 2671,56 |
| 13 | 761,55 | 46 | 2778,42 |
| 14 | 792,02 | 47 | 2889,57 |
| 15 | 823,70 | 48 | 3005,14 |
| 16 | 856,64 | 49 | 3125,35 |
| 17 | 890,92 | 50 | 3250,36 |
| 18 | 926,55 | 51 | 3380,38 |
| 19 | 963,60 | 52 | 3515,59 |
| 20 | 1002,15 | 53 | 3656,22 |
| 21 | 1042,24 | 54 | 3802,47 |
| 22 | 1083,94 | 55 | 3954,56 |
| 23 | 1127,30 | 56 | 4112,74 |
| 24 | 1172,38 | 57 | 4277,26 |
| 25 | 1219,27 | 58 | 4448,35 |
| 26 | 1268,04 | 59 | 4626,27 |
| 27 | 1318,75 | 60 | 4811,33 |
| 28 | 1371,50 | 61 | 5003,77 |
| 29 | 1426,38 | 62 | 5203,94 |
| 30 | 1483,42 | 63 | 5412,08 |
| 31 | 1542,77 | 64 | 5628,57 |
| 32 | 1604,47 | 65 | 5853,71 |
| 33 | 1668,64 | 66 | 6087,86 |

Za enak odstotek, kot je določen v KPJS, torej za 3,36 odstotka, se bodo s 1. junijem 2024 povišale tudi nominalne osnove in nekateri dodatki za delo v tujini, kar bo uveljavljeno s spremembami Uredbe o plačah in drugih prejemkih javnih uslužbencev za delo v tujini in Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami. Višje nominalne osnove se bodo prav tako začele uporabljati pri plači za junij 2024 (izplačilo v juliju 2024). V tej zvezi je vlada s sklepom št. 10100-1/2024/2 z dne 8. 1. 2024 pristojnima ministrstvoma naložila pripravo sprememb navedenih dveh uredb.

Glede na to, da na Ministrstvu za javno upravo pogosto prejemamo vprašanja, ali je zaradi uskladitve vrednosti plačnih razredov plačne lestvice treba spreminjati individualne delovnopravne akte, pojasnjujemo, da ZSPJS v drugem odstavku 3. člena določa, da se plača določi s pogodbo o zaposlitvi, odločbo oziroma sklepom, tako da se v pogodbi, odločbi oziroma sklepu določi pravna podlaga za določitev plače in posameznih delov plače, plačni razred in druge sestavine plače v skladu s tem zakonom, predpisi in drugimi akti, izdanimi na njihovi podlagi ter kolektivnimi pogodbami, višino posameznih elementov plače na dan sklenitve pogodbe, izdaje sklepa oziroma odločbe in usklajevanja plače.

Iz navedenega izhaja, da če je v pogodbi o zaposlitvi, sklepu oz. odločbi določena višina osnovne plače na dan sklenitve pogodbe, izdaje sklepa oziroma odločbe ter zapisano, da se ta višina usklajuje z vsakokratnim usklajevanjem vrednosti plačnih razredov plačne lestvice, potem aktov ni treba spreminjati.

Če tega zapisa ni vključenega, pa je treba akte spremeniti. Predlagamo tudi, da ob tokratni spremembi pogodbe, sklepa oz. odločbe v samem aktu zapišete, da se višina plačnega razreda usklajuje z vsakokratnim usklajevanjem vrednosti plačnih razredov plačne lestvice, da vam v bodoče zgolj zaradi uskladitve plačne lestvice aktov ne bo treba spreminjati.

**b) Uskladitev višine dodatkov, določenih v nominalnem znesku s 1. junijem 2024**

V tretjem odstavku 37. člena in petem odstavku 38. člena KPJS je določeno, da se dodatki, ki so določeni v nominalnem znesku usklajujejo enako kot osnovne plače, zato so bili v Aneksu št. 14 h KPJS povišani tudi dodatek za specializacijo, znanstveni magisterij in doktorat ter dodatki za manj ugodne delovne pogoje.

Ker se je vrednost plačnih razredov plačne lestvice povišala za 3,36 odstotka, so se za isti odstotek povišali tudi ti dodatki. Tako so v 3. in 4. členu Aneksa št. 14 h KPJS določene nove (višje) višine teh dodatkov, ki začnejo veljati 1. junija 2024.

Od 1. junija 2024 dalje bo višina dodatka za specializacijo tako znašala 25,14 eurov, za znanstveni magisterij 39,11 eurov in za doktorat 64,24 eurov.

Za 3,36 odstotka se bodo s 1. junijem 2024 povišali tudi dodatki za manj ugodne delovne pogoje.

Nova višina dodatkov za manj ugodne delovne pogoje je v Aneksu št. 14 h KPJS določena v naslednji višini:

1.  Dodatek za izpostavljenost pri delu v kontroliranem območju ionizirajočega sevanja pripada javnemu uslužbencu, ki občasno opravlja delo v kontroliranem območju ionizirajočega sevanja. Višina dodatka znaša 1,13 euro za vsako začeto uro dela v kontroliranem območja ionizirajočega sevanja.

2.  Dodatek za izpostavljenost pri delu s citostatiki pripada javnemu uslužbencu, ki občasno opravlja delo s citostatiki in kontaminiranimi odpadki. Višina dodatka znaša:

* za pripravo ali aplikacijo citostatikov ali za nego 1,13 eura za vsako začeto uro dela v teh pogojih,
* za delo z bolniki, ki imajo aplicirane diagnostične doze izotopov 1,13 eura za vsako začeto uro dela v teh pogojih,
* za sodelovanje pri diagnostičnih rtg postopkih 1,13 eura za vsako začeto uro dela v teh pogojih,
* za delo s kontaminiranimi odpadki 0,55 eura za vsako začeto uro dela v teh pogojih.

Tudi to povišanje dodatkov bo veljalo od junijske plače 2024 dalje.

Enako bodo za 3,36 odstotka s 1. junijem 2024 višji tudi dodatki, ki so določeni v nominalnem znesku, za javne uslužbence, ki so napoteni na delo v tujino, kar se bo uredilo s spremembami Uredbe o plačah in drugih prejemkih javnih uslužbencev za delo v tujini in Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami.

**c) Izplačilo višjih dodatkov, ki se obračunavajo od osnovne plače in delovne uspešnosti**

Zaradi uskladitve vrednosti plačnih razredov plačne lestvice bodo s 1. junijem 2024 višja tudi vsa izplačila dodatkov, ki se obračunavajo od osnovne plače (npr. dodatek za delovno dobo).

Višje osnovne plače bodo vplivale tudi na višja izplačila delovne uspešnosti iz naslova povečanega obsega dela in redne delovne uspešnosti ter na določitev višjega obsega sredstev za izplačilo redne delovne uspešnosti.

Delovna uspešnost iz naslova povečanega obsega dela se obračunava od osnovne plače. Od plač za junij 2024 dalje se pri obračunu delovne uspešnosti upošteva osnovna plača, ki je višja za 3,36 odstotka. Če bo javni uslužbenec za mesec junij 2024 prejel izplačilo delovne uspešnosti iz naslova povečanega obsega dela, bo za isti odstotek prejel višje izplačilo delovne uspešnosti, kot ga je prejel npr. v mesecu maju 2024, saj bo osnovna plača za junij 2024 višja za 3,36 odstotka.

Pri redni delovni uspešnosti se obseg sredstev za redno delovno uspešnost določa v odstotku od osnovnih plač. Ker bodo osnovne plače od junija 2024 dalje višje za 3,36 odstotka, bo tudi obseg sredstev za izplačilo redne delovne uspešnosti od 1. junija 2024 višji.

Redna delovna uspešnost se obračunava od osnovne plače za čas od rednega dela (A010 po Uredbi o enotni metodologiji in obrazcih za obračun in izplačilo plač v javnem sektorju). Zaradi višje osnovne plače bo vrednost osnovne plače za iste ure rednega dela od meseca junija 2024 dalje višja.

**d) Izplačilo regresa za letni dopust za leto 2024**

Skladno z zavezo iz Dogovora v 2. točki, je v 2. členu Aneksa h KPND določeno, da se regres za letni dopust za leto 2024 javnim uslužbencem izplača pri plači za februar 2024, vendar najkasneje do 14. marca 2024.

Navedeno ne posega v višino regresa za letni dopust za leto 2024, ki se bo izplačal v višini minimalne plače, in sicer v višin 1.253,90 evrov, kot je določena v skladu s sklepom ministra za delo, družino, socialne zadeve in enake možnosti, ki je bil objavljen v Uradnem listu RS, št. 6 z dne 26. 1. 2024[[2]](#footnote-2).

Ministrstva prosimo, da s tem dopisom seznanite proračunske uporabnike iz vaše pristojnosti.

S spoštovanjem,

 mag. Franc Props

 minister

Poslano:

* naslovnikom po elektronski pošti.
1. <https://www.uradni-list.si/_pdf/2024/Ur/u2024012.pdf> [↑](#footnote-ref-1)
2. <https://www.uradni-list.si/glasilo-uradni-list-rs/vsebina/2024-01-0181/znesek-minimalne-place> [↑](#footnote-ref-2)